འགྲོ་སེམས་བསྐྱེད་ཚད་མེད་བཞི་བསྒོམ་པ་སྔོན་དུ་བཏང་ངོ་།  ། གཉིས་པ་དངོས་གཞི་ལ། ལྷའི་རྣལ་འབྱོར་བསྒོམ་ཚུལ་སྤྱིར་བཤད་པ་དང་།  བཟླས་པའི་སྐབས་ཀྱི་དམིགས་པ་བྱེ་བྲག་ཏུ་བཤད་པ་གཉིས་ལས།  དང་པོ་ནི།  རང་ཐ་མལ་དུ་གནས་པའི་སྙིང་སྒོ་ང་ལྟ་བུ་རྩེ་མོ་གྱེན་དུ་བསྟན་པའི་ནང་དུ་ཟླ་བ་ལ་གནས་པའི་
དྷཱིཿདམར་སེར་རིང་ཆ་ཚེག་དྲག་དང་བཅས་པ་ལས་འོད་ཟེར་འཕྲོས།  འཕགས་པ་མཆོད།  སེམས་
ཅན་གྱི་དོན་བྱས།  ཚུར་འདུས་རང་གི་ལུས་ལ་ཐིམ་པས་ཤ་རུས་རྡོས་བཅས་ཀྱི་ལུས་དང་སྙིང་སྒོ་ང་ལྟ་
བུ་འོད་དུ་ཞུ་དྷཱིཿལ་ཐིམ།  དེ་ཡོངས་སུ་གྱུར་པ་ལས་རང་རྗེ་བཙུན་འཇམ་དབྱངས་དམར་སེར་ཞལ་
གཅིག་ཕྱག་གཉིས་ཀྱི་གཡས་རལ་གྲི་འཕྱར་ཞིང་།  གཡོན་པས་ཨུཏྤལའི་ཡུ་བ་ཐུགས་ཀར་མཐེབ་
སྲིན་གྱིས་འཛིན་པའི་འདབ་མ་སྙན་གྱི་ཐད་ཀར་ཁ་བྱེ་བའི་སྟེང་ན་བརྒྱད་སྟོང་པའི་གླེགས་བམ་འཛིན་
པ།  ཞབས་རྡོ་རྗེ་སྐྱིལ་ཀྲུང་གིས་བཞུགས་པ།  དར་དང་རིན་པོ་ཆེའི་རྒྱན་རྣམས་ཀྱིས་སྤྲས་པ།  རལ་
པའི་ཟུར་ཕུད་གཡོན་དུ་འཕྱང་བ།  ཞི་བ་འཛུམ་པའི་ཉམས་དང་ལྡན་པ་སྣང་ལ་རང་བཞིན་མེད་པ་མེ་
162
ལོང་ནང་གི་གཟུགས་བརྙན་ལྟ་བུ་ཤིན་ཏུ་གསལ་བར་གྱུར་པའི་སྤྱི་བོར་ཨོཾ།  མགྲིན་པར་ཨཱཿཐུགས་
ཀར་ཧཱུཾ།  ཧཱུཾ་ལས་འོད་འཕྲོས་རྗེ་བཙུན་འཇམ་དབྱངས་ལ་རྒྱལ་བ་སྲས་བཅས་ཀྱིས་བསྐོར་བ་སྤྱན་
དྲངས།  ཨོཾ་ཨཱརྱ་མཉྫུ་ཤྲཱི་ཨརྒྷཾ་ནས་ཤཔྟའི་བར་གྱིས་མཆོད་ལ།  ཇི་ལྟར་མགོན་པོ་ཁྱོད་ཀྱིས་ནི།  ། སྔོན་ཚེ་
འགྲོ་ལ་དབང་བསྐུར་ལྟར།  ། དེ་བཞིན་ཐུགས་རྗེས་བདག་ལ་ཡང་།  ། དབང་བསྐུར་དམ་པ་སྩལ་དུ་
གསོལ།  ། ཞེས་ལན་གསུམ་གསོལ་བ་བཏབ་པས།  དེ་རྣམས་ཀྱིས་བདུད་རྩིས་གང་བའི་བུམ་པ་ཐོགས་ཏེ།
ཇི་ལྟར་སྔོན་ཚེ་འགྲོ་རྣམས་ལ།  ། དབང་བསྐུར་དམ་པ་མཛད་ཇི་བཞིན།  ། དེ་རིང་ཡེ་ཤེས་བདུད་རྩིའི་
ཆུས།  ། བུ་ཁྱོད་ལ་ནི་དབང་བསྐུར་རོ།  ། ཨོཾ་ཨཱརྱ་མ་ཉྫུ་ཤྲཱི་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་
ཧཱུཾ།  ཞེས་གསུངས་ཤིང་དབང་བསྐུར་བས་ལུས་ཐམས་ཅད་གང་།  དྲི་མ་དག། དབང་བཞི་ཐོབ།  ཆུ་
ལྷག་མ་ཡར་ལུད་པ་ལས།  རྡོ་རྗེ་སྔོན་པོ་རྩེ་ལྔ་པས་དབུ་བརྒྱན་ཅིང་།  དབང་ལྷ་རྣམས་ཡེ་ཤེས་སེམས་
དཔའི་ཚུལ་དུ་རང་ལ་ཐིམ་པར་གྱུར།  མཆོད་པ།  ཨ་མྲྀ་ཏས་བསངས་བྱིན་གྱིས་བརླབས།  ཨོཾ་ཨཱརྱ་མཉྫུ་ཤྲཱི་
ཨརྒྷཾ་ཞེས་སོགས་ཀྱིས་མཆོད།  རྒྱལ་བ་ཀུན་གྱི་མཁྱེན་རབ་གཅིག་བསྡུས་པ།  ། དམར་སེར་སྐུ་ཡིས་
ཡིད་འཕྲོག་ལྷག་པའི་ལྷ།  ། འགྲོ་བ་ཀུན་གྱི་སྐྱབས་གཅིག་མཁྱེན་པའི་གཏེར།  ། གཏན་གྱི་སྐྱབས་
གནས་ཁྱོད་ལ་མགོས་ཕྱག་འཚལ།  ། ཞེས་བསྟོད།  དེ་ནས།  རང་གི་ཐུགས་ཀར་ཟླ་བ་ལ་གནས་པའི་
དྷཱིཿདམར་སེར་རིང་ཆ་ཚེག་དྲག་དང་བཅས་པ་ལ།  ཨོཾ་ཨ་ར་པ་ཙ་ན།  ཞེས་པའི་སྔགས་ཀྱིས་བསྐོར་བ་
ལས་འོད་ཟེར་འཕྲོས།  རྒྱལ་བ་སྲས་བཅས་དང་།  ཕྱི་ནང་གི་པཎ་གྲུབ་རྣམས་ཀྱི་འཆད་རྩོད་རྩོམ་
གསུམ་གྱི་ཤེས་རབ་དང་མི་བརྗེད་པའི་གཟུངས་ལ་སོགས་པ་ཕྱག་མཚན་དང་ས་བོན་གྱི་རྣམ་པར་
སྤྱན་དྲངས།  སྔགས་འཕྲེང་ལ་ཐིམ་པས་ཤེས་བྱ་ཐམས་ཅད་ལ་བློ་གྲོས་ཀྱི་སྣང་བ་རྒྱས་པར་བསམ་ལ། བཟླས་པ་ཅི་རིགས་བྱས་པའི་མཐར།  རང་གི་ལྕེའི་སྟེང་དུ་དྷཱིཿདམར་སེར་མགོ་གྲེ་ཕུག་ཏུ་བསྟན་པ་ལས་
དྷཱིཿཡིག་གི་ཚོགས་སྤྲོས་ཏེ་ལུས་ཀྱི་ནང་ཐམས་ཅད་གང་བར་བསམས་ལ།  དབུགས་ཐེངས་གཅིག་ལ་དྷཱིཿབརྒྱ་རྩ་བརྒྱད་བགྲངས།  མཆིལ་མ་མིད་པ་དང་མཉམ་དུ།  ལྕེ་སྟེང་གི་དྷཱིཿཁོང་བའི་ནང་དུ་སོང་བས་ལུས་ཐམས་
ཅད་འོད་ཀྱིས་གང་།  སྡིག་སྒྲིབ་དང་མི་ཤེས་པ་ཐམས་ཅད་དག་པར་བསམས་ལ།  གང་ཚེ་བལྟ་བར་
འདོད་པའམ།  ། ཞེས་སོགས་བྱ།  ཐུན་མཐར་གཏོར་མ་འབུལ་ན།  མཆོད་གཏོར་བྱིན་གྱིས་བརླབས།  ཐུགས་ཀའི་ཧཱུཾ་
ལས་འོད་ཟེར་འཕྲོས།  རྗེ་བཙུན་འཇམ་དཔལ་དབྱངས་ལ་རྒྱལ་བ་སྲས་བཅས་ཀྱིས་བསྐོར་བ་མདུན་
163
གྱི་ནམ་མཁར་སྤྱན་དྲངས།  ལྗགས་འོད་ཟེར་གྱི་སྦུ་གུས་གཏོར་མ་དྲངས་ཏེ་གསོལ་བར་གྱུར།  ཨོཾ་ཨཱརྱ་
མཉྫུ་ཤྲཱི་ཞེས་སོགས་གསུམ་མམ་བདུན་གྱིས་འབུལ།  ཨརྒྷཾ་སོགས་ཀྱིས་མཆོད།  གཞོན་ནུའི་སྐུ་ལུས་འཆང་བ་
པོ།  ། སོགས་ཀྱིས་བསྟོད་ཅིང་གསོལ་བ་གདབ།  ཡིག་བརྒྱ་བརྗོད།  བཟོད་པར་གསོལ།  མདུན་བསྐྱེད་བྲིས་སྐུ་སོགས་ལ་བརྟན་བཞུགས་བྱ།  དེ་ནས།  རང་གི་ཐུགས་ཀའི་དྷཱིཿལས་འོད་ཟེར་འཕྲོས།  སྣོད་བཅུད་ཐམས་ཅད་དང་
རང་གི་ལུས་འོད་དུ་ཞུ་ནས་དྷཱིཿལ་ཐིམ།  དེ་ཚེག་དྲག་ལ།  དེ་ཡང་འོད་གསལ་དུ་གྱུར།  སྟོང་པའི་ངང་
ལས་རང་ཉིད་འཇམ་དཔལ་དབྱངས་སུ་གསལ་བའི་གནས་གསུམ་ལ་ཡི་གེ་གསུམ་གྱིས་མཚན་པར་
གྱུར།  ཕྱོགས་བཅུ་ནམ་མཁའི་མཐས་གཏུགས་པའི།  ཞེས་སོགས་སྨོན་ལམ་ཅི་རིགས་པ་བྱའོ།  ། གཉིས་པ་བཟླས་པའི་སྐབས་ཀྱི་དམིགས་པ་བྱེ་བྲག་ཏུ་བཤད་པ་ནི།  རྗེ་བཙུན་གྱི་གསུང་ལས།  དཔའ་གཅིག་རྐྱང་པའི་འཁོར་ལོ་ལ།  ། གལ་ཏེ་འབྲུ་དྲུག་བཀོད་ལགས་ན།  ། དམིགས་པ་དབུས་ཀྱི་དྷཱིཿལ་གཏད།  དྷཱིཿདྲུག་བཀོད་ན་དེ་ལ་གཏད།  ། དྷཱིཿརྐྱང་ཁོ་ན་བགྲང་བས་ན།  ། དཔའ་གཅིག་དྷཱིཿདྲུག་བཀོད་པ་ཟབ།  ། འཁོར་ལོ་ཡིག་འབྲུ་དུས་མཉམ་དུ།  ། འཁོར་བའི་དམིགས་པ་མ་བྱུང་ན།  ། རེ་མོས་བསྐོར་བས་ཆོག་ཅེས་གསུངས།  གལ་ཏེ་འཁོར་ལོ་མི་བསྐོར་ན།  ། ཀློག་ཚུལ་སྡགས་ལ་དམིགས་པ་གཏད།  ། མྱུར་མགྱོགས་འཁོར་ལོ་བསྐོར་ན་ཆེ།  འཁོར་ལོ་མ་བསྐོར་བགེགས་རྣམས་ཉུང་།  ། ཞེས་གསུངས་པའི་དོན་ཞིབ་པར་བཤད་ན།  རང་གི་སྙིང་གར་རལ་གྲིའི་འཁོར་ལོ་རྩིབས་དྲུག་པ་མུ་ཁྱུད་མེད་ཅིང་།  རལ་གྲིའི་རྩ་བ་རྣམས་གཅིག་ཏུ་གྱུར་པའི་འཁོར་ལོའ་ིལྟེ་བར་ཟླ་གདན་གྱི་སྟེང་དུ་དྷཱིཿཡིག་དམར་སེར་རིང་ཆ་ཚེག་དྲག་དང་བཅས་པ།  རྩིབས་དྲུག་ལ་མདུན་ནས་བརྩམས་ཏེ་གཡས་སྐོར་དུ།  ཨོཾ་ཨ་ར་པ་ཙ་ན།  ཞེས་པའི་ཡིག་འབྲུ་དྲུག་འཁོར་ལོར་མ་རེག་པའི་ཚུལ་དུ་བཀོད་ནས། དངོས་གཞིའི་དམིགས་སྐོར་ལ།  མི་ཤེས་པ་བསལ་བ་དང་།  མ་དག་པ་འཁྲུད་པ་དང་།  སྐུའི་སྒོ་ནས་ཤེས་རབ་ཆེ་བ་དང་། གསུང་གི་གསལ་བ་དང་།  ས་བོན་གྱི་མྱུར་བ་དང་།  ཕྱག་མཚན་གྱི་ཟབ་པའི་ཤེས་རབ་སྒྲུབ་ཚུལ་དང་དྲུག་ལས།  དང་པོ་ནི། སྔགས་བཟླ་བའི་ཚེ་འཁོར་ལོ་གཡས་དང་།  ཡིག་འབྲུ་གཡོན་དུ་འཁོར་བའི་འོད་ཟེར་ཀྱང་དེ་བཞིན་དུ་འཁོར་བས།  ཐོག་མ་མེད་པ་ནས་བསགས་པའི་སྡིག་སྒྲིབ་ཀུན་དང་ཁྱད་པར་མི་ཤེས་པའི་རྨོངས་པ་ཐམས་ཅད་སྐྲ་ཤད་ཀྱི་རྣམ་པར་ནག་ཉིལ་ཉིལ་བྱུང་བ་རལ་གྲིས་རྦད་རྦད་བཅད་ཅིང་འོད་ཟེར་གྱིས་བསྲེགས་པའི་ཐལ་བ་འོག་སྒོ་ནས་ཐོན་པར་བསྒོམ་པའམ།  ཡང་ན་ཡིག་འབྲུ་དང་འཁོར་ལོའ་ིའོད་ཟེར་གྱིས་ལུས་ཀྱིས་ནང་ཐམས་ཅད་གང་བས་སྡིག་སྒྲིབ་རྣམས་མུན་ཁུང་དུ་སྒྲོན་མེ་བཏེགས་པ་ལྟར་གར་སོང་ཆ་མེད་དུ་སངས་ཀྱིས་དག་པར་བསྒོམ་པར་བྱའོ།  ། གཉིས་པ་ནི།  སྙིང་གའི་དྷཱིཿཡིག་གི་གི་གུའི་ནང་དུ་རང་ཐ་མའང་ར་གནས་པའི་མཐའ་སྐོར་དུ་སེམས་ཅན་ཀྱང་གསལ་བཏབ་ལ།  སྔགས་འཕྲེང་ལས་ལྷ་མོ་དཀར་མོ་བདུད་རྩིས་
164
གང་བའི་བུམ་པ་དཀར་པོ་དང་རྨ་བྱའི་སྒྲོའ་ིཆུན་པོ་ཐོགས་པ་དཔག་ཏུ་མེད་པ་སྤྲོས་ཏེ་རང་གཞན་གྱི་ལུས་ཀྱི་ཕྱི་ནང་ཐམས་ཅད་བུམ་ཆུས་བཀྲུས་པས་ནད་གདོན་སྡིག་སྒྲིབ་ཐམས་ཅད་དུད་ཁུ་དང་སོལ་ཁུའི་རྣམ་པར་ཐོན་ཞིང་རྨ་བྱའི་སྒྲོས་བྱབས་ནས་དག་པར་བྱས་པས་ལུས་སེམས་བདེ་བས་གང་།  ལུས་ཤེལ་སྒོང་གཡའ་དག་པ་ལྟར་གྱུར་པར་བསྒོམ།  ཡང་ན་འོད་ཟེར་འཕྲོས་པས་སྡིག་སྒྲིབ་ཐམས་ཅད་གར་སོང་ཆ་མེད་དུ་སངས་ཀྱིས་དག་པར་བསམ།  གསུམ་པ་ནི།  སྔགས་འཁོར་ལས་འོད་ཟེར་དཔག་ཏུ་མེད་པ་ཕྱོགས་བཅུར་འཕྲོས་ཏེ།  སངས་རྒྱས་བྱང་སེམས་ཉན་རང་པཎྜི་ཏ་སོགས་ཀྱི་མཁྱེན་རབ་མཐའ་དག་རྫེ་བཙུན་གྱི་སྐུ་ཆེ་ཆུང་བསམ་གྱིས་མི་ཁྱབ་པའི་རྣམ་པར་སྤྱན་དྲངས་ཏེ།  ཐུགས་ཀའི་དྷཱིཿཡིག་ལ་ཁ་བ་བུ་ཡུག་འཚུབ་པ་བཞིན་སིབ་སིབ་ཐིམ་རང་གི་ལུས་ཀྱི་ནང་ཐམས་ཅད་ཤེས་རབ་ཀྱི་རང་བཞིན་གྱི་འོད་ཤིན་ཏུ་གསལ་བས་གང་།  ཤེས་བྱ་ཇི་ལྟ་ཇི་སྙེད་ལ་བློ་གྲོས་ཐོགས་པ་མེད་པ།  ཁྱད་པར་དུ་གསུང་རབ་མཐའ་དག་གི་དོན་རང་སྟོབས་ཀྱིས་འབྱེད་ནུས་པའི་ཤེས་རབ་རླབས་ཆེན་པོ་རྗེ་བཙུན་འཇམ་པའི་དབྱངས་དང་མཚུངས་པར་བསྒོམ་མོ།  ། འོད་ཟེར་ཉི་མ་འབུམ་གྱི་མདངས་ལྟ་བུ་བ་སྦུའི་བུ་ག་ཐམས་ཅད་ནས་འཕྲོས།  སེམས་ཅན་ཐམས་ཅད་ལ་ཕོག་པས་མི་ཤེས་པ་མཐའ་དག་བཅོམ་ཏེ་འཇམ་དབྱངས་སུ་གྱུར་པར་བསམ།  བཞི་པ་ནི་ཡང་སྔར་བཞིན་འོད་ཟེར་གྱིས་སངས་རྒྱས་སྲས་བཅས་ཀྱི་མཁྱེན་རབ་དང་།  གསུང་རབ་ཀྱི་ཡི་གེ་རྣམས་གསེར་ཞུན་མའི་རྣམ་པར་སྤྱན་དྲངས་ནས་ཐིམ།  ཡང་དབྱངས་གསལ་གྱི་ཡི་གེའི་ཚོགས་ཀྱང་སྤྱན་དྲངས་ཐིམ་པ་དང་།  ཐུགས་ཀའི་དྷཱིཿཡིག་སྔགས་འཁོར་དང་བཅས་པ་ལས་དབྱངས་གསལ་ཕྱིར་སྤྲོས་ཏེ་སྔར་ལྟར་གཞན་དོན་བྱེད་ཅིང་། རང་གཞན་གྱི་ལུས་ཀྱི་ནང་ཐམས་ཅད་འོད་ཟེར་གྱིས་གང་།  གསུང་རབ་ཀྱི་ཚིག་དོན་ཕྲ་ཞིང་ཕྲ་བ་རྣམས་ཀྱང་མ་འདྲེས་པར་འབྱེད་ནུས་པའི་ཤེས་རབ་གསལ་བ་ཐོབ་པར་བསམ་མོ།  ། ལྔ་པ་ནི།  འོད་ཟེར་སྔར་བཞིན་འཕྲོས་པས།  སངས་རྒྱས་བྱང་སེམས་ཀྱི་མཁྱེན་རབ་དྷཱིཿཡིག་དང་འབྲུ་གསུམ་དབྱངས་ཡིག་གསེར་མདོག་གི་རྣམ་པར་སྤྱན་དྲངས་ནས་ལུས་འོད་ཀྱིས་གང་།  གསུང་རབ་ཀྱི་དོན་གང་ལའང་བལྟས་པ་ཙམ་གྱིས་རིག་པ་བརྒྱ་ཕྲག་འཇུག་པའི་ཤེས་རབ་ཐོབ་པར་བསམ་མོ།  ། དྲུག་པ་ལ་གསུམ་ལས།  འཆད་ན་རང་ལྷར་གསལ་བའི་སྙིང་སྣ་ཚོགས་རྡོ་རྗེ་རྩེ་ལྔ་པར་གྱུར་བའི་ལྟེ་བའི་ནང་དུ་ཟླ་གདན་ལ་རང་སེམས་དྷཱིཿདམར་སེར་ལས་འོད་ཟེར་འཕྲོས།  སངས་རྒྱས་བྱང་སེམས་ཀྱི་མཁྱེན་རབ་དང་ཡོན་ཏན་ཐམས་ཅད་གང་འཆད་རྒྱུའི་གླེགས་བམ་དང་འོད་ཟེར་སྣ་ལྔའི་རྣམ་པར་བཀུག་ནས་དྷཱིཿལ་ཐིམ།  དྷཱིཿལས་འོད་ཟེར་འཕྲོས།  རང་དང་འཆད་ཡུལ་གྱི་ཡུལ་གྱི་ལུས་ཀྱི་ནང་ཐམས་ཅད་གང་།  དྲི་མ་ཐམས་ཅད་དག་ཅིང་འཆད་པའི་ཤེས་རབ་ཕུན་སུམ་ཚོགས་པ་རྒྱས།  འོད་ཟེར་གྱི་རྡུལ་ཕྲ་རབ་ཐམས་ཅད་སྣ་ཚོགས་རྡོ་རྗེར་གྱུར་པས་ལུས་ཀྱི་ནང་ཐམས་ཅད་གང་བས།  ཚིག་དོན་རྣམས་མི་བརྗེད་པའི་ནུས་པ་ཐོབ་པར་བསམ།  རྩོད་ན་རང་ཡི་དམ་དུ་གསལ་བའི་སྙིང་ག་དང་།  ལྕེ་རལ་གྲིའི་འཁོར་ལོ་རྩིབས་དྲུག་པར་
165
བསྒོམ་པ་ལས་འོད་ཟེར་འཕྲོས།  རྒྱལ་བ་སྲས་བཅས་ཐམས་ཅད་ཀྱི་ཡོན་ཏན་རྣམས་རལ་གྲི་དང་རལ་གྲིའི་འཁོར་ལོའ་ིརྣམ་པར་བཀུག་ནས་ཡང་ཡང་བསྟིམ་པ་དང་།  རལ་གྲིའི་འཁོར་ལོ་མྱུར་དུ་འཁོར་བས་ཕྱིར་རྒོལ་གྱི་ལོག་རྟོག་རྣམས་གཅོད་པར་བསམ་མོ།  ། ཡང་ན་ལྕེ་རལ་གྲི་རྐྱང་པར་བསྒོམ་སྟེ།  འོད་ཟེར་སྤྲོ་བསྡུ་སོགས་སྔར་ལྟར་བྱ།  རྩོམ་ན་སྙིང་གའི་ས་བོན་ལས་འོད་ཟེར་འཕྲོས་བས།  མཁྱེན་རབ་རྣམས་གང་རྩོམ་རྒྱུའི་གསུང་རབ་ཀྱི་ཡིག་འབྲུའི་རྣམ་པར་སྤྱན་དྲངས་ནས་ཐིམ།  དྷཱིཿལས་དེ་དག་ཕར་སྤྲོས།  སེམས་ཅན་ཐམས་ཅད་ཀྱི་སྒོ་གསུམ་གྱི་དྲི་མ་དག་པར་བསམ་མོ།  ། དེ་དག་གི་སྐབས་སུ་འཁོར་ལོ་ཤུགས་དྲག་ཏུ་འཁོར་བ་མི་མངོན་པ་ལྟ་བུར་བསམ་ན་སྙིང་རླུང་སོགས་མི་འབྱུང་ལ།  འཁོར་ལོ་འཁོར་བ་ལ་དམིགས་པ་མི་གསལ་ན་ཡིག་འབྲུ་གདན་བཅས་འཁོར་ལོ་ལ་རེག་པར་བསམ་ཏེ་མ་བསྐོར་ཀྱང་ཆོག་ཅིང་།  ཡིག་འབྲུ་དང་སྔགས་འཁོར་རེ་མོས་སུ་འཁོར་བར་བྱས་ཀྱང་ཆོག་གོ། རྩིབས་རྣམས་རྩེ་མོ་རྣོ་ཞིང་མེ་འོད་འབར་བར་བསྒོམ་པས་ཤེས་རབ་དང་སྤོབས་པ་མྱུར་བར་འགྱུར་བ་དང་།  བདུད་རྩིའི་རྒྱུན་ཁམས་ཚ་གྲང་རླུང་ཤས་ཆེ་ཆུང་སོ་སོའ་ིཁ་དོག་ཚ་བསིལ་གྱི་ཁྱད་པར་རྣམས་བྱ་དགོས་སོ།  ། ཡང་རྣམ་པ་གཅིག་ཏུ་ན།  འཁོར་ལོའ་ིལྟེ་བར་དྷཱིཿདང་།  རྩིབས་དྲུག་ལ་དྷཱིཿདྲུག་བཀོད་དེ།  དྷཱིཿརྐྱང་གི་བཟླས་པ་བྱས་ཀྱང་ཆོག་ལ།  རྗེབཙུན་གྱི་གསུང་དཔའ་གཅིག་གི་མངོན་རྟོགས་དང་འཁོར་ལོའ་ིརྩ་ཚིག་ཏུ་གཉིས་ཀ་གསུངས་པས་གང་བྱས་ཀྱང་ཆོག་མོད།  འོན་ཀྱང་ཐོག་མར་འབྲུ་དྲུག་བཀོད་དེ་བཟླ་བ་དང་།  ཐུན་འཇོག་ཁར་དམིགས་པ་དང་བཅས་པ་དྷཱིཿརྐྱང་བགྲང་བར་བླ་མའི་མན་ངག་ལས་འབྱུང་ཞིང་རྗེ་བཙུན་གྱི་དགོངས་པའང་ཡིན་པར་སེམས་སོ།  ། གསུམ་པ་རྗེས་ཀྱི་བྱ་བ་ནི།  དེ་ལྟར་ལེགས་པར་སྒྲུབ་པས་ཕྱི་ནང་གི་རྟགས་རྣམས་ལེགས་པར་བྱུང་བའམ།  གྲངས་ཀྱི་བསྙེན་པ་འབུམ་ཕྲག་བདུན་སོགས་རྫོགས་པ་ན་མཚམས་དབྱེར་བར་བྱ་ཞིང་།  ཤེས་རབ་ཕུན་སུམ་ཚོགས་པའི་དགའ་སྟོན་གྱིས་སྲིད་ཞིའི་ཡོན་ཏན་ཐམས་ཅད་མགྲོན་དུ་འགུགས་པའི་སྐལ་བ་བཟང་པོ་ལ་རང་གཞན་ཐམས་ཅད་ལོངས་སྤྱོད་པར་བྱའོ།  ། སྨྲས་པ།  བློ་ལྡན་ཟླ་བ་གཞོན་ནུ་ཡིས།  ། བསྐུལ་ཚིག་འོད་དཀར་གྱིས་བྲན་པས།  ། བདག་བློ་ཀུན་ད་ཉེར་འཛུམ་སྟེ།  ། སྒྲུབ་ཐབས་ཟེའུ་འབྲུའི་འཕྲེང་བ་ངོམས།  ། བཟླས་བརྗོད་བུང་བའི་འཕུར་ལྡིང་ཅན།  ། ཟབ་མོའ་ིརྣལ་འབྱོར་མེ་ཏོག་ཕྲེང་།  ། རྣམ་དཔྱོད་ཟུར་ཕུད་མཛེས་རྒྱན་དུ།  ། འགོད་པའི་དགའ་སྟོན་དེང་སྤྱོད་ཅིག། ལྷག་བསམ་སྤྲིན་གྱི་བ་གམ་རྩེར།  ། བསོད་ནམས་དབྱར་རྔ་རྒོད་པ་ཡིས།  ། ས་གསུམ་ལུས་ཅན་རྨ་བྱའི་ཚོགས།  ། བདེ་སྐྱིད་གར་གྱིས་རོལ་བར་ཤོག། ཅེས་འཇམ་དབྱངས་དམར་སེར་གྱི་བསྙེན་སྒྲུབ་བྱ་ཚུལ་བློ་གྲོས་ཀུནྡ་བཞད་པའི་དགའ་སྟོན་ཞེས་བྱ་བ་འདི་ནི་ཡིད་བཅུགས་ཀྱི་གཞོན་ནུ་བློ་དང་ལྡན་པ་ཞབས་དྲུང་དོན་གྲུབ་དར་རྒྱས་ཀྱིས་ནན་ཏན་དུ་བསྐུལ་བ་ལ་བརྟེན་ནས་བཙུན་གཟུགས་བློ་བཟང་ཆོས་ཀྱི་ཉི་མས་བྱ་བྱེད་མང་པོས་བྲེལ་གཡེངས་ཀྱི་གསུབ་བར་རྣམས་སུ་ཐོལ་བྱུང་དུ་བྲིས་པའོ།།  །།